text: [{"text_idx": "#000000", "text": "Archive for month: October, 2015"}, {"text_idx": "#000001", "text": "Fannoo Isaatiin Fayyina nuuf kenne"}, {"text_idx": "#000002", "text": "\u201cUmmata Isaa fannoo Isaatiin fayyise\u201d qulqulluu yaared. Addunyaan kun kan fayye Gooftaan keenya Iyyasuus Kiristoos hojii fayyina Isaa kan raawwate aarsaa fannoorratti taasifameeni. Kana waan taheef fannoon Gooftaa kiristaanota biratti mallattoo fayyinaa, araaraa ,abdii fi tokkummaati.Fannoon Gooftaa iccitii jaalala Waaqayyoo ibsudha. \u201cIlna Isaa tokkicha hanga kennutti addunyaa kana akkasuman jaalate\u201d Yoh 3:16."}, {"text_idx": "#000003", "text": "Fannoon Waaqayyoo fayyisuu Kiriistositti warra amanan hundaaf riqicha gara mana mootummaa Waaqayyoo geessu dha.Kanaafuu manni Kiristaanaa keenya \u201cFannoo keetiifis ni sagadna\u201d jettee faarfatti.Fannoo Isaa ol kaasuun addunyaa kana ittiin eebbisti. Ummatas walitti qabuun waa\u2019ee fannoo Gooftaa ni barsiisti. Waggaa waggaadhaanis Fulbaana 17 ayyaana Masqalaa jechuun haala ho\u2019aadhaan ni kabajji."}, {"text_idx": "#000004", "text": "Ummatni Roomaan dur namootni yakka hojjetan fannoorratti olbaasanii fannisuun adabbii cimaa fudhatu ture. Gooftaan osoo hin fannifamiin dura namootni hedduun sababa yakka isaaniin fannifamaniiru.Fannoonis seenaa akkasii qaba ture."}, {"text_idx": "#000005", "text": "Gooftaan keenya erga fannisfamee booda garuu fannoon Gooftaa kan yakkamtootni ittiin adabaman osoo hin taane kan ittiin fayyanidha. Duuka bu\u2019aan Gooftaa, Phaawuloos ergaa gara efesoon 2:10-16 \u201cLamaan isaanii qaama tokkoon Waaqayyo wajjin isaan araarsuuf lola fannoorratti ajjeese\u201d akkuma jedhe, nuti Waaqayyo wajjin kan ittiin araaramne,human,obsa,jaalala,nageenya kan ittiin arganne chaappaa jireenya kiristanummaa keenyaa dha."}, {"text_idx": "#000006", "text": "Gooftaan keenya Iyyasuus kiristoos \u201cFannoo koo baatee kan na duuka hin buune kan koo ta\u2019uu hin danda\u2019u\u201d Mat 10:38 jedha. Fannoo Gooftaa baachuu jechuun jiraachuu Waaqayyoo cimsanii hubachuun rakkina nutti dhufu hunda obsuudhaan lubbuu ofii hanga kennanitti gahuu jechuu dha. \u201cJechi fannoo Gooftaa warra badaniif gowwummaa dha nuyi warra fayyinuuf garuu human Waaqayyooti\u201d (1 Qor. 1:16-25)"}, {"text_idx": "#000007", "text": "Fannoo yeroo jedhu fannoorratti Isa fannifame Ilma Waaqayyoo Iyyasuus Kiristoos dura jecha waan tureef isa ibsuu fi dha. Sagalee Isaa warra hin dhageenyeef fannoon isaaniif gowwumma dha. Nuyi warra itti amannuuf garuu human Waaqayyooti. Luqas 1:35 karaa biraatiinis jecha fannoo jedhu yeroo ibsu: Waa\u2019ee fannoo Waaqayyoo waan dubbatamu warra itti hin amanneef gowwummaa dha jechuu dha.Waaqayyoo Gooftaan dhala namaa karaa adda addaa fayyisa.Fannoon Gooftaa foonii fi dhiigni Isaa kan irratti kutamee fi lola\u2019e waan ta\u2019eef Gooftaan erga samiitti ol ba\u2019ee boodas ifaan addunyaa kana ni guute. Dhukkubsatoota ni fayyise,warra du\u2019an du\u2019aa kaase."}, {"text_idx": "#000008", "text": "Seexanni yeroo Gooftaan dhalatee kaasee hanga du\u2019a satti dhala namaarra buluun gooftaarratti al hedduu ka\u2019e, garuu mo\u2019achuu hin dandeenye, Akka ajjeefamus laphee yihudootaa keessa bulee hammeenya akka hojjetan taassise. Gooftaan garuu gaafa guyyaan Isaa gahu fedha Isaatiin dabarsee of kenne. Amma immoo fannoon Gooftaa waan raajii gurguddaa hojjeteef fannoo sana balleessuudhaaf mala adda addaa mijeessaa jira."}, {"text_idx": "#000009", "text": "Diini fannoo Gooftaa cimsee nimorma. Kanuma irraa ka\u2019uunis waggaa dhibba sadii (300) oliif boolla keessatti gatamee akka turuuf taasisani. Hundarrayyuu seexanaaf waan hin galleef malee bakki awwaala fanno Gooftaa laphee uummataa keessa malee lafa keessa miti."}, {"text_idx": "#000010", "text": "Fannoon Gooftaa qaraaniyootti bakka dhaabamuun isaa boodarra fannoon Gooftaa sammuu ijoollee addaam keessa malee bakka biraa akka hin taane nutti mul\u2019isa. Kanaafis ragaa kan nuuf ta\u2019u fannoon Gooftaa awwaalamee yeroo turetti jaalalli fannoo sammuu dhala namaa keessaa hin banne. Fannoon Gooftaa humna keenya, fannoon Gooftaa fayyisaa keenya, fanon qoricha lubbuu keenyaati."}, {"text_idx": "#000011", "text": "Diinni fayyina dhala namaa waan hin barbaanneef ayihuudonni goomiidhaan fayyisaa addunyaa kan ta\u2019e Kiristoosiin fannisuun isaanii itti xiqqaatee fannoo Gooftaa awwaalanii bakka namni hin geenye waggaa dhibba sadiif dhokasamee ture. Boodarra garuu Illeenii kan jedhamte mootii kiristaanotaa yaada eebbifaamaadhaan kaatee gara Iyyerusaaleem deemtee fannoo Goftaa bakka awwaalamee jiruu baasuu dandeesseetti. Waa\u2019ee seenaa qulqulleettii kanaa fi raawwii raawwatte akka armaan gadiitti ibsuu yaalla."}, {"text_idx": "#000017", "text": "Barumsa haadha isaa irraa barate hunda yaadachuun, kiristaanota bitta jala jiran hundaaf bilisummaa labse. Roomitti kan argamu Meksimiyaanosiif kiristaanotaaf bilisummaa akka labsu xalayaa barreesseef . Meeksiimiyaanos garuu Waaqa tolfametti kan bulu waan ta\u2019eef faallaa isaa kiristanota irratti gidiraa baayise. Kana gaafa dhagahu Qosxenxiiniwoos Meksimiyaanosiin balleessuuf duulaaf gaafa ka\u2019u guyyaa sa\u2019a 6:00 samii irrati ol je\u2019ee gaafa ilaalu fannoo heddu ifu arge."}, {"text_idx": "#000018", "text": "Isa faana warri turanis hundi argani. Samiirratti afaan yoonaaniin \u201cMallattoo kanan ni moota\u201d kan jedhu barreefamee ture. Injifannoo samii irrtatti arge kana huccuu loltoota isaa irratti goonfoo gonfoo isaa iarratti akka hojjetamu taasise. Humna fannoo sanaanis mo\u2019icha argate. Kana booda haadha isaa waamee waan isa qunname hunda isheetti hime."}, {"text_idx": "#000019", "text": "Inni humna itti moo\u2019e,nama fayyisuu kan danda\u2019u fannoo gooftaa akkamitti argachuu akka danda\u2019an wal mari\u2019atan. Qulqulleettin Illeeniis dursitee Qosxenxiniwoos kiristaanummatti amanaa, cuuphamee fannoo gooftaa awwaalame akka barbaaduufi bataskaana Iyyerusalem akka ijaaru kadhannaa waaqayyoo gaafattee turte. Illeeniin fannoo gooftaa argachuuf umurii ishee waggaa 80tti waggaa tokko deemuun humna Waaqayyoon Iyyesusalem geese."}, {"text_idx": "#000020", "text": "Akkuma achi geessen bakka fannoo gooftaa awwalame gaafachuu jalqabde. Dursitee eephisqophosii Iyyerusalem kan ta\u2019an abbaa maqarisiin gaafatte. Isaanis beekuu danda\u2019u namoota jedhan gara jaarsolii umuri dheeraa qabanitti ishee ergani. Jaarsa umurii dheeraa kiraakosiin gara ishee fidanii bakka fannoo Gooftaa awwalame natti himi jette. Innis dura sodaatee boodarra garuu abbootiin keenya fannoon Gooftaa gaara kana jalatti awwaalame yeroo jedhan dhagaheen ture jedhe."}, {"text_idx": "#000022", "text": "Kana booda Waaqayyoof galata erga dhiyeesitee booda damaraa hojjetee ixaana gaafa itti dabaltu aarri ixaana olba\u2019ee fannoo Gooftaa bakka awwalame deebi\u2019ee agarsiise. Qulqulleettin Illenii bakka aarri ixaanaa deebi\u2019ee sagaduun agarsiise sana akka qofforamu ajajje."}, {"text_idx": "#000023", "text": "Bakichis ji\u2019a ja\u2019a erga qofforamee booda Bitootessa 10 fannoowwan sadii argaman keessaa kamtu fannoo gooftaa akka ta\u2019e adda baafachuuf nama du\u2019e fidanii gaafa sadan irra godhan fannoo sadan keessaa fannoo gooftaa du\u2019aa kaase. Dhukkubstaas fayyise. Fannoon Gooftaa osoo hin awwalamiin dura nama fayyisaa ture; awwalcha keessa taa\u2019es laphee namaa keessaa hin badne,awwaala keessa erga argame boodas kunoo du\u2019aa fayyise."}, {"text_idx": "#000024", "text": "Egaa walumaa galatti qulqulleettin Illeenii gaafa Fulbaana 16 damaraan hojjechuun bakka fannoon jiru argatte. Gaafa guyyaa fulbbana 17, lafti kun qofforamuu jalqabe. Kanaafuu akka mana amantii keenyaatti guyyaa kana lamaan sababa godhachuun ayyaana guddaa ykn ayyaana Masqalaa bal\u2019inaan kabajama. Yeroo kabajnutti garuu of eegannoon godhamuu qabu barsiitota fudhatama hin qabne bakka biraadhaa fidanii amantii keessa makuun barbaachisaa waan hin taaneef of eeganno gochuu qabna."}, {"text_idx": "#000026", "text": "Odeeffannoowwan bu\u2019uurawoo Waa\u2019ee Waldaa Qulqullootaa"}]